sagorsarker/bangla-wikipedia huggingface dataset:
খালিদ এরগেঞ্চ

খালিদ এরগেঞ্চ () (জন্মঃ ৩০ এপ্রিল ১৯৭০ ইস্তাম্বুল, তুরস্ক) হলেন একজন তুরস্কের জনপ্রিয় অভিনেতা। বিশ্বব্যাপি তুমুলভাবে জনপ্রিয় হয়ে ওঠে ঐতিহাসিক ধারাবাহিক সুলতান সুলেমান-এ তিনি প্রথম সুলাইমান এর চরিত্রে অভিনয় করেন।
খালিদের মাতা আলবেনীয় বংশোদ্ভূত। তিনি অভিনেত্রী বেরগুজার কোরেলকে বিবাহ করেন এবং এই দম্পতির আলী নামের একটি পুত্র সন্তান রয়েছে। তিনি এক বিবৃতিতে বলেন যে, জেকি ডেমরিকুবুজের স্বাতন্ত্রসূচকশৈলী এবং ফারজান ওজপেটেকের আবেগঘন মুহুর্তগুলোকে পছ্ন্দ করেন।
ব্ল্যাক প্যান্থার পার্টি

দ্য ব্ল্যাক প্যান্থার পার্টি বা বিপিপি (প্রকৃত ভাবে দ্য ব্ল্যাক প্যান্থার পার্টি ফর সেলফ ডিফেন্স) হলো একটি বিপ্লবী কৃষ্ণাঙ্গ জাতীয়তাবাদী ও সমাজতান্ত্রিক গেরিলা সংগঠন। ১৯৬৬ থেকে ১৯৮২ সাল পর্যন্ত মার্কিন যুক্তরাষ্ট্রে এর কার্যক্রম অব্যাহত ছিল। এছাড়া আন্তর্জাতিক ভাবে ১৯৬৯ থেকে ১৯৭২ সাল পর্যন্ত আলজেরিয়াতে এ সংগঠনটি কাজ করেছিল।
ষাটের দশকে আমেরিকাজুড়ে কৃষ্ণাঙ্গদের উপর শেতাঙ্গদের তীব্র বর্ণবৈষম্য ও পুলিশী বর্বরতা রুখে দাড়াতে ও নিপীড়িত মানুষদের অধিকার আদায়ের জন্য গড়ে উঠে 'ব্ল্যাক প্যান্থার পার্টি ফর সেলফ ডিফেন্স' সংক্ষেপে 'ব্ল্যাক প্যান্থার পার্টি' বা 'বিপিপি'। ১৯৬৬ সালের ১৫ অক্টোবর হুয়ে নিউটন ও ববি স্কেলের নেতৃত্বে এটি আত্মপ্রকাশ করে। সব ধরনের বৈষম্যের শিকার ও বিপিপির অন্য শাখাগুলোর মূল নেতা হিসেবে যোগ দেন আলবার্ট হওয়ার্ড, শেরয়েন ফোর্টে, রেগে ফোর্টে ও লিটল ববি হুটন।
প্রথমদিকে শুধু কৃষ্ণাঙ্গদের প্রতিরক্ষাকে ভিত্তি করে দলটি গঠিত হলেও অল্প দিনেই পুঁজিবাদ, ফ্যাসিবাদ, বর্ণবৈষম্য, সামন্ততন্ত্রের বিরুদ্ধে ও সাম্যবাদী, নারীবাদী, মাওবাদী, মার্কসবাদী-লেনিনবাদী আদর্শে রূপান্তরিত হয়। খাদ্য, বস্ত্র, বাসস্থান, শিক্ষা, ন্যায়বিচার, সম-অধিকার, শান্তিসহ মোট দশ দফা যুগান্তকারী ধারণা নিয়ে ওকল্যাণ্ডের একটি স্কুলে নিয়মিতভাবে দলটির কার্যক্রম পরিচালিত হতে থাকে। ১৯৬৯ সালে, দলটি বিভিন্ন সামাজিক সেবামূলক কর্মকাণ্ড পরিচালনা করে। এর মধ্যে ছিল শিশুদের জন্য বিনামূল্যে সকালের খাবার প্রদান, অসুস্থদের স্বাস্থ্যসেবা প্রদান ইত্যাদি। 
ব্ল্যাক প্যান্থার পার্টির জনপ্রিয়তা তুঙ্গে পৌছায় ১৯৭০ সালের দিকে। মাত্র দুই বছরেই এ দলটি মার্কিন যুক্তরাষ্ট্রের বোস্টন, শিকাগো, ফিলাডেলফিয়া, নিউ ইয়র্ক, লস অ্যাঞ্জেলেস, সানফ্রান্সিসকোসহ ৬৮টি স্থানে তুমুল জনপ্রিয়তা লাভ করে। এ সময়ে দশ হাজারের বেশি কর্মী ও নেতৃত্ব গড়ে ওঠে। যা তৎকালীন ক্ষমতাসীন মহলের জন্য ভীতিকর ব্যাপার হয়ে ওঠে। ফেডারেল ব্যুরো অব ইনভেস্টিগেশন (এফবিআই) প্রধান জে. এজার হুভার দলটিকে "দেশের অভ্যন্তরীণ নিরাপত্তার জন্য সবচেয়ে বড় হুমকি" হিসেবে ঘোষণা দেয়। এবং এর প্রেক্ষিতে কাউন্টার ইন্টেলিজেন্স প্রোগ্রাম (COINTELPRO) নামে একটি গুপ্ত পরিকল্পনা চালায় দলটিকে মানুষের কাছে খারাপ ও অকার্যকর করে তোলার উদ্দেশ্যে।  এ পরিকল্পনার অংশ হিসেবে ব্যাপক হারে ধরপাকড় ও গণমাধ্যমে অপপ্রচার চলে।  দলটিকে অবৈধ ঘোষণা করে এদের বিরুদ্ধে মাদকসহ বিভিন্ন অনৈতিক কাজে যুক্ত থাকার অভিযোগ আনা হয়। অন্যদিকে এফবিআইয়ের গুপ্তহত্যার শিকার হয় দলটির নেতা-কর্মীরা। শুধু ১৯৭০ সালেই দলটির মূল ১০ নেতাকে হত্যাসহ অগণিত কর্মীকে গুম ও বিকলাঙ্গ করে ফেলা হয়। ১৯৭২ এর দিকে দলটির কার্যক্রম শুধু ওকল্যাণ্ডে তাদের সদর দপ্তরে ও একটি বিদ্যালয়ে কেন্দ্রীভূত হয়ে পড়ে। সেখানে তারা স্থানীয় রাজনীতিকে প্রভাবিত করার চেষ্টা করে। সত্তরের দশক ধরে ধীরে ধীরে দলটি নিস্ক্রিয় ও স্তিমিত হয়ে পড়ে। ১৯৮০ সালে ব্ল্যাক প্যান্থার পার্টির নেতাকর্মী অবশিষ্ট ছিল মাত্র ২৭ জন।
ব্ল্যাক প্যান্থার পার্টির ইতিহাস বিতর্কিতই থেকে যায়। পন্ডিতেরা ব্ল্যাক প্যান্থার পার্টিকে ১৯৬০ এর দশকের সবচেয়ে প্রভাবশালী কৃষ্ণাঙ্গ আন্দোলন সংগঠন এবং স্বদেশী কৃষ্ণাঙ্গদের স্বাধীনতা সংগ্রাম ও বিশ্বব্যাপী মার্কিন সাম্রাজ্যবাদের প্রতিদ্বন্দীদের মধ্যে সবচেয়ে শক্তিশালী যোগসূত্র স্থাপনকারী হিসেবে অভিহিত করেন। আবার অনেকে দলটিকে বেপরোয়া সন্ত্রাসী সংগঠন হিসেবে উল্লেখ করে।
২০০৪ দক্ষিণ এশীয় গেমস

২০০৪ দক্ষিণ এশীয় গেমস বা ৯ম সাফ গেমস হল দক্ষিণ এশীয় গেমসের ৯ম আসর যা ২৯ মার্চ থেকে ৪ এপ্রিল পাকিস্তানের ইসলামাবাদে অনুষ্ঠিত হয়। মূলসূচী অনুযায়ী প্রতিযোগিতাটি ২০০১ সালে অনুষ্ঠিত হওয়ার কথা ছিল কিন্তু যুক্তরাষ্ট্রে ৯/১১ হামলার কারণে তা হয়নি। এ আসরের প্রতিপাদ্য বিষয় ছিল "সীমানা ছাড়িয়ে"।
সাইমন কুক

সাইমন জেমস কুক (; জন্ম: ১৫ জানুয়ারি, ১৯৭৭) অক্সফোর্ডে জন্মগ্রহণকারী বিশিষ্ট পেশাদার ইংরেজ ক্রিকেটার। বর্তমানে তিনি হংকং ক্রিকেট দলের প্রধান কোচের দায়িত্ব পালন করছেন। কাউন্টি ক্রিকেটে মিডলসেক্স ও কেন্টের প্রতিনিধিত্ব করেছেন তিনি। দলে তিনি মূলতঃ ডানহাতি মিডিয়াম ফাস্ট বোলিং করতেন। পাশাপাশি ডানহাতে ব্যাটিংয়েও পারদর্শিতা দেখিয়েছেন সাইমন কুক। তার ভাই অ্যাডাম মাইনর কাউন্টিজসহ অক্সফোর্ডশায়ারের পক্ষে খেলেছেন।
অক্সফোর্ডশায়ারে অবস্থানকালে ১৯৯৬ সালে কামনরের পক্ষে খেলেন। এর এক বছর পর অ্যান্ড্রু স্ট্রসের সাথে তিনিও মিডলসেক্সের প্রতিনিধিত্ব করেন। আঘাতপ্রাপ্তির পূর্বে নিজেকে কাউন্টি চ্যাম্পিয়নশীপে শীর্ষসারির বোলার হিসেবে গড়ে তুলতে সচেষ্ট ছিলেন। ২০০৪ সালের জাতীয় লীগে ৩৯ উইকেট নিয়ে অ্যাডাম হলিউকের গড়া রেকর্ডের সমকক্ষ হন। সাত বছর মিডলসেক্স ক্লাবে খেলার পর ২০০৪ সালের শেষদিকে কেন্টের সাথে চুক্তিবদ্ধ হন তিনি। নতুন বল নিয়ে প্রায়শঃই তিনি বোলিং আক্রমণে নেতৃত্ব দিতেন। ২০০৭ সালের টুয়েন্টি২০ কাপসহ ২০০৯ সালের কাউন্টি চ্যাম্পিয়নশীপ দ্বিতীয় বিভাগের শিরোপা লাভ করে তার দল। ২০১২ সালের কাউন্টি মৌসুম শেয করার পর কাউন্টি ক্রিকেট থেকে অবসর নেন তিনি।
খেলোয়াড় থাকা অবস্থাতেই ক্রিকেটের সর্বোচ্চ পর্যায়ে প্রশিক্ষণের সাথে যুক্ত হন। ২০১৩ সালের ইউরোপীয় টি২০ চ্যাম্পিয়নশিপের পূর্বে ফ্রান্স দলকে কোচিং দেন। হংকং দলের প্রধান কোচের দায়িত্ব লাভের পূর্বে ২০১৩ সালে একই দলের বোলিং কোচের দায়িত্ব পান। ২০১৫ সালে হংকং দলের প্রধান কোচ হিসেবে মনোনীত হন তিনি।
জিকা জ্বর

জিকা জ্বর মূলত "এডিস" জাতীয় মশার কামড়ের মাধ্যমে ছড়ায়। এটি শারীরিক সম্পর্ক এবং রক্তের মাধ্যমেও ছড়াতে পারে। এই রোগ মাতৃগর্ভে শিশুর দেহেও ছড়াতে পারে এবং মাইক্রোসেফালির সৃষ্টি হয়। যখন কোন ব্যক্তি অসুস্থ হয় তখন রোগ নির্ণয় করার উদ্দেশ্যে ভাইরাসের আরএনএ খুঁজে পাওয়ার জন্য রক্ত, মূত্র অথবা লালা পরীক্ষা করা হয়। 
প্রতিরোধের মধ্যে রয়েছে সংক্রমিত এলাকায় মশার কামড় কমানো। প্রচেষ্টার মধ্যে আছে পোকা তাড়ানোর ঔষধ ব্যবহার, শরীরের বেশি অংশ কাপড় দিয়ে ঢেকে রাখা, মশারির ব্যবহার এবং জমে থাকা পানি সরানো কারণ সেখানে মশার বংশবৃদ্ধি হয়। কোন কার্যকরী ভ্যাকসিন নেই। ২০১৫ সালে ব্রাজিলের স্বাস্থ্য কর্মকর্তারা সুপারিশ করেন যে, মহামারির কারণে পিতামাতাদের গর্ভধারণে বিলম্ব করতে এবং সুপারিশ করা হয় যে সব এলাকায় মহামারি ছড়িয়ে পড়েছে সেসব এলাকায় গর্ভবতী মহিলাদের ভ্রমণ না করতে। যেহেতু নির্দিষ্ট কোন চিকিৎসা নেই, প্যারাসিটামল (এ্যাসিটামিনোফেন) এই রোগে সাহায্য করতে পারে। খুবই বিরল ক্ষেত্রে হাসপাতালে ভর্তির প্রয়োজন হতে পারে। 
যে ভাইরাস এই রোগের কারণ তা ১৯৪৭ সালে প্রথম পাওয়া যায়। ২০০৭ সালে ফেডারেটেড স্টেটস অফ মাইক্রোনেশিয়াতে মানুষের মাঝে প্রথম মহামারি নথিভুক্ত হয়। ২০১৬ সালের জানুয়ারিতে আমেরিকার বিশটি অঞ্চলে এই রোগ দেখা দেয়। আফ্রিকা, এশিয়া ও প্রশান্ত মহাসাগরীয় অঞ্চলেও এই রোগ দেখা দেয়। ২০১৫ সালে ব্রাজিলে শুরু হওয়া মহামারির কারণে ২০১৬ সালের ফেব্রুয়ারিতে বিশ্ব স্বাস্থ্য সংস্থা বৈশ্বয়িক জনস্বাস্থ্য জরুরি অবস্থা ঘোষণা করে।
মেরিয়েম উজেরলি

মেরিয়েম উজেরলি বা মেরিয়েম উযেরলি (, ), জন্ম ১২ আগস্ট ১৯৮৩, হলেন একজন তুর্কি-জার্মান অভিনেত্রী ও মডেল যিনি ২০১২-১৩ সালের তুর্কি টিভি ধারাবাহিক মুহতেশেম ইউযিউয়েল-এ হুররেম সুলতান চরিত্রে অভিনয়ের মাধ্যমে সবার নজরে উঠে আসেন, এবং এর মাধ্যমে তিনি সমালোচকদের প্রশংসা পান ও গোল্ডেন বাটারফ্লাই পুরস্কারসহ অগণিত পুরস্কার জয় করে নেন।
উজেরলি জার্মানির ক্যাসেলে জন্ম হন ও সেখানেই বেড়ে ওঠেন। জার্মান প্রডাকশনগুলোতে অপ্রধান চরিত্রে অভিনয়ের মাধ্যমে তিনি তার অভিনয়জীবন শুরু করেন। পরবর্তীতে ২০১০ সালের নত্রুফ হাফেনকান্তে ও এইন ফল ফার যুয়েল নামক জার্মান ধারাবাহিকে অভিনয় করেন। এছাড়াও ২০১০-এর জার্মান চলচ্চিত্র "জার্নি অব নো রিটার্ন" এবং "জেচ আবের বাইলেত"-এ অভিনয়ের জন্যেও সুপরিচিত। ২০১০-এর শেষের দিকে, তিনি মেরাল ওকায় কর্তৃক মুহতেশেম ইউযিউয়েল-এর জন্য নির্বাচিত হন। নিজ অভিনয় পেশাজীবনের জনপ্রিয়তার সুবাদে, তিনি বহু বিজ্ঞাপন চলচ্চিত্র ও খ্যাতনামা ব্র্যান্ডের এম্বাসেডর হয়েছেন। ২০১২ সালে তিনি "জিকিউ তুরস্ক" ম্যাগাজিন কর্তৃক "ওম্যান অব দ্য ইয়ার" নির্বাচিত হন। এখন পর্যন্ত তিনি মুহতেশেমে ইউযিউয়েল এর জন্য ৩০টিরও বেশি পুরস্কার পেয়েছেন
ঘাসিয়াখালী নদী

ঘাসিয়াখালী নদী বাংলাদেশের দক্ষিণ-পশ্চিমাঞ্চলের পিরোজপুর এবং বাগেরহাট জেলার একটি নদী। নদীটির দৈর্ঘ্য ২৪ কিলোমিটার, গড় প্রস্থ ৪৪৭ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ঘাঘর নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ২৯।
ঘাসিয়াখালী নদীটি বাগেরহাট জেলার মোরেলগঞ্জ উপজেলার বাহারবুনিয়া ইউনিয়নে প্রবহমান দড়াটানা-পয়লাহারা নদী থেকে উৎপত্তি লাভ করেছে। অতঃপর এ নদীর প্রবাহ বড়াইখালী, মোরেলগঞ্জ পৌরসভা এবং খাউলিয়া ইউনিয়ন পেরিয়ে পিরোজপুর জেলার জিয়ানগর উপজেলার বালিপাড়া ইউনিয়ন পর্যন্ত প্রবাহিত হয়ে বলেশ্বর নদীতে পতিত হয়েছে। নৌ চলাচলের সুবিধার্থে বিষ্ণু নদীর সঙ্গে ঘাসিয়াখালী নদীর একটি সংযোগ খাল খনন করা হয়েছে যা বর্তমানে মংলা-ঘাসিয়াখালী নৌপথ নামে পরিচিত। এটি বাংলাদেশ অভ্যন্তরীণ নৌপরিবহন কর্তৃপক্ষ কর্তৃক প্রথম শ্রেণির নৌপথ হিসেবে স্বীকৃত। নদীতে সারাবছর পানিপ্রবাহ দেখা যায় এবং ছোটবড় নৌযান চলাচল করে। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত।
চত্রা নদী

চত্রা নদী বাংলাদেশের দক্ষিণ-পশ্চিমাঞ্চলের রাজবাড়ী জেলার একটি নদী। নদীটির দৈর্ঘ্য ২৩ কিলোমিটার, গড় প্রস্থ ১৪ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ঘাঘর নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩০।
চত্রা নদীটি রাজবাড়ী জেলার পাংশা উপজেলার সরিষা ইউনিয়নে প্রবহমান সিরাজপুর হাওর নদী হতে উৎপত্তি লাভ করেছে। অতঃপর এর জলধারা রাজবাড়ী জেলার বালিয়াকান্দি উপজেলার নারুয়া ইউনিয়নে প্রবহমান গড়াই নদীতে নিপতিত হয়েছে। নদীটি বর্তমানে প্রায় শুকিয়ে গেছে। এ নদীর কোনো শাখা-প্রশাখা নেই। বর্ষাকালে এ নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত নয়।
চুনকুড়ি নদী

চুনকুড়ি নদী বাংলাদেশের দক্ষিণ-পশ্চিমাঞ্চলের খুলনা জেলার একটি নদী। নদীটির দৈর্ঘ্য ৫ কিলোমিটার, গড় প্রস্থ ৩২৪ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ঘাঘর নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩১।
চুনকুড়ি নদীটি খুলনা জেলার দাকোপ উপজেলার বাজুয়া ইউনিয়নে প্রবহমান কাজিবাছা নদী হতে উৎপত্তি লাভ করেছে। অতঃপর এই নদীর জলধারা খুলনা জেলার দাকোপ উপজেলার কমরখোলা ইউনিয়ন পর্যন্ত প্রবাহিত হয়ে ঢাকী নদীতে নিপতিত হয়েছে। চুনকুড়ি নদীটি ঢাকী নদীর মাধ্যমে পশুর নদীকে শিবসা নদীর সাথে যুক্ত করেছে। এ নদীর কোনো শাখা-প্রশাখা নেই। উজান থেকে ভাটি পর্যন্ত নদীটির প্রশস্ততা প্রায় সমান। সমুদ্র উপকূলে প্রবাহিত হওয়ায় নদীটি জোয়ার ভাটার প্রভাবে প্রভাবিত।
টর্কি নদী

টর্কি নদী বাংলাদেশের দক্ষিণ-পশ্চিমাঞ্চলের বরিশাল মাদারীপুর জেলার একটি নদী। নদীটির দৈর্ঘ্য ৩৪ কিলোমিটার, গড় প্রস্থ ৫৫ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক টর্কি নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩৬।
টর্কি নদীটি মাদারীপুর জেলার কালকিনী উপজেলার আলীনগর ইউনিয়নে প্রবহমান আড়িয়াল খাঁ নদ হতে উৎপত্তি লাভ করেছে। অতঃপর এই নদীর জলধারা বরিশাল জেলার গৌরনদী উপজেলার সারিকাল ইউনিয়ন পর্যন্ত প্রবাহিত হয়ে আড়িয়াল খাঁ নদে নিপতিত হয়েছে। বর্তমানে নদীটি অনেকটা শুকিয়ে গেছে। নুন্দা-উত্রা নদী এর একমাত্র শাখানদী। নদীতে সারাবছর পানিপ্রবাহ দেখা যায় এবং ছোটবড় নৌযান চলাচল করে। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত।
ডুয়ার্স

ডুয়ার্স শব্দের অর্থ দরজা বা প্রবেশদ্বার।এটি পূর্ব হিমালয়ের পাদদেশের কাছে পশ্চিমবঙ্গ ও অসম নিয়ে গঠিত। ডুয়ার্স দ্বারা ভুটান ও ভারতের মধ্যে যোগাযোগ সম্পন্ন হয়। এই অঞ্চল ভুটান তথা উত্তর-পূর্ব ভারতের প্রবেশদ্বার। এই অঞ্চলের গড় উচ্চতা ১৫০-১৭০০ মিটারের মধ্যে।
হিমালয়ের পাদদেশ তথা সমভূমি ও পর্বত অঞ্চলের মিলনস্থানে ডুয়ার্স এর অবস্থান।ডুয়ার্সকে সংকোশ নদী দুই ভাগে ভাগ করেছে। এই নদীর পূর্বের অংশকে বলা হয় পূর্ব ডুয়ার্স বা অসম ডুয়ার্স এবং পশ্চিমের অংশকে বলে পশ্চিম ডুয়ার্স বা পশ্চিমবঙ্গ ডুয়ার্স। পশ্চিমবঙ্গের দার্জিলিং, জলপাইগুড়ি, আলিপুরদুয়ার ও কোচবিহার এবং অসমের ধুবড়ি, কোকড়াঝাড়, বরপেটা, গোয়ালপাড়া ও বঙাইগাঁও জেলা নিয়ে ডুয়ার্স অঞ্চল গঠিত।
এই অঞ্চলের নদীগুলি হিমালয়ের বরফগলা জলে পুষ্ট বলে নদীতে সারাবছর জল থাকে। প্রধান নদীগুলি হল তিস্তা, তোর্সা, জলঢাকা, মহানন্দা, কলজানি, বালাসন প্রভৃতি। রঙ্গিত তিস্তার প্রধান উপনদী।
এই স্থানে বালি কাঁকড় ও নুড়িপূর্ণ মাটি বিদ্যমান। স্থানে স্থানে কালো রঙের আর্দ্র মৃত্তিকা দেখা যায়।জৈব পদার্থ ও গাছের পাতা-পচা সার থাকায় এই মাটিতে চা, কমলালেবু প্রভৃতির চাষ ভালো হয়।
ডুয়ার্সের বেশির ভাগ অংশ ঘনবনাঞ্চল দ্বারা আবৃত। এই বনাঞ্চল হল ভারতীয় গণ্ডার ও হাতির প্রধান বাসভূমি। এছাড়া এখানে বাঘ, চিতা, হরিণও নানাধরনের পাখি রয়েছে। এখানকার বনাঞ্চলগুলি হল-
এই অঞ্চলে বহু দর্শনীয় স্থান বা পর্যটন কেন্দ্র রয়েছে।এই পর্যটন কেন্দ্রগুলিতে প্রতি বছর বহু দেশ-বিদেশের পর্যটক আসে।প্রধান দর্শনীয় স্থানগুলি হল-
টিয়াখালি নদী

টিয়াখালি নদী বাংলাদেশের দক্ষিণ-পশ্চিমাঞ্চলের বরগুনা এবং পটুয়াখালী জেলার একটি নদী। নদীটির দৈর্ঘ্য ৩৮ কিলোমিটার, গড় প্রস্থ ১১০ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক টিয়াখালি নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩৭।
টিয়াখালি নদীটি বরগুনা জেলার আমতলী উপজেলার হলদিয়া ইউনিয়নে প্রবহমান টিয়াখালি দোন নদী হতে উৎপত্তি লাভ করেছে। অতঃপর এর জলধারা পটুয়াখালী জেলার কলাপাড়া উপজেলার মিঠাগঞ্জ ইউনিয়ন পর্যন্ত প্রবাহিত হয়ে আন্ধারমানিক নদীতে নিপতিত হয়েছে। এখন নদীটির উপরের অংশ শুকিয়ে গেছে। নদীতে ছোটবড় নৌযান চলাচল করে। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত। নদীটির কোনো শাখাপ্রশাখা নেই।
ঢাকি নদী

ঢাকী নদী বাংলাদেশের দক্ষিণ-পশ্চিমাঞ্চলের খুলনা জেলার একটি নদী। নদীটির দৈর্ঘ্য ১৪ কিলোমিটার, গড় প্রস্থ ৩০০ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক ঘাঘর নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩৮। নদীটির গভিরতা ১৫ মিটার। নদীটির অববাহিকার দৈর্ঘ্য ৪০ বর্গকিমি। 
ঢাকী নদীটি খুলনা জেলার দাকোপ উপজেলার কামারখোলা ইউনিয়নে প্রবহমান চুনকুড়ি নদী হতে উৎপত্তি লাভ করেছে। অতঃপর এই নদীর জলধারা একই জেলার দাকোপ উপজেলার তিলডাঙ্গা ইউনিয়ন পর্যন্ত প্রবাহিত হয়ে শিবসা নদীতে নিপতিত হয়েছে। নদীটির উল্লেখযোগ্য কোনো শাখা প্রশাখা নেই। নদীতে সারাবছর পানিপ্রবাহ দেখা যায় এবং সারাবছরই নদীতে ছোট নৌযান চলাচল করতে দেখা যায়। সমুদ্র উপকূলীয় অঞ্চলের মধ্য দিয়ে প্রবাহিত হওয়ায় নদীটি জোয়ার ভাটার প্রভাবে প্রভাবিত।
হুড্রু জলপ্রপাত

হুড্রু জলপ্রপাত ভারতের ঝাড়খণ্ড রাজ্যের রাঁচি জেলায় অবস্থিত একটি জলপ্রপাত। এটি ভারতের ৩৪তম সর্বোচ্চ এবং ঝাড়খণ্ডের উচ্চতম জলপ্রপাত। এটি এই অঞ্চলের অন্যতম বিখ্যাত পর্যটন স্থান।
রাঁচি মালভূমির এক প্রান্তে হুডু জলপ্রপাতটি এই অঞ্চলে বেশ কয়েকটি খাড়াই জলপ্রপাতের মধ্যে একটি। বর্ষাকালে এটি একটি দুর্দান্ত রূপ নেয়, তবে শুষ্ক মরসুমে এটি একটি আকর্ষণীয় পিকনিক স্পটে পরিণত হয়। হুডু জলপ্রপাতের নিচে একটি জলাশয় রয়েছে, যা স্নানের স্থান হিসাবে কাজ করা হয়।
এখানে যোগাযোগের জন্য জলপথ, রেলপথ এবং সড়কপথ উপলব্ধ আছে।
হুড্রু হল ঝাড়খণ্ডের অন্যতম প্রধান পর্যটন কেন্দ্র ।প্রতি বছর বহু পর্যটক হুড্রু জলপ্রপাত দেখতে আসে। এছাড়া এটি পিকনিক স্পট হিসাবেও বিখ্যাত।
অ্যান্ড্রু টাই

অ্যান্ড্রু জেমস টাই (; জন্ম: ১২ ডিসেম্বর, ১৯৮৬) পশ্চিম অস্ট্রেলিয়ার পার্থে জন্মগ্রহণকারী উদীয়মান অস্ট্রেলীয় ক্রিকেটার। অস্ট্রেলিয়া ক্রিকেট দলের অন্যতম সদস্য তিনি। ওয়েস্টার্ন অস্ট্রেলিয়া ও চেন্নাই সুপার কিংসের সাথে চুক্তিবদ্ধ অ্যান্ড্রু টাই ঘরোয়া ক্রিকেটে পার্থ স্কর্চার্সের প্রতিনিধিত্ব করছেন।
পার্থের উত্তরাঞ্চলীয় এলাকায় জন্মগ্রহণকারী টাই ২৬ বছর বয়সে ২০১৩-১৪ মৌসুমে রিওবি ওয়ান-ডে কাপের লিস্ট-এ ক্রিকেটে অভিষিক্ত হন। প্রতিযোগিতায় তিনি দ্বিতীয় সর্বাধিক উইকেট লাভে সক্ষমতা দেখান। তন্মধ্যে, তাসমানিয়ার বিপক্ষে নিজস্ব সেরা বোলিং পরিসংখ্যান ৫/৪৬ গড়েন। এরপর ইংল্যান্ডে দ্বিতীয় একাদশে সমারসেট, ডারহাম ও নর্দাম্পটনশায়ারের পক্ষে খেলেন। একদিনের প্রতিযোগিতায় চমকপ্রদ সাফল্যলাভের পর ২০১৩-১৪ মৌসুমের বিগ ব্যাশ লীগে সিডনি থান্ডারের সাথে চুক্তি করেন। এরপর ২০১৪-১৫ মৌসুমে পার্থ স্কর্চার্সে স্থানান্তরিত হন। গ্রেড ক্রিকেট পর্যায়ে তিনি স্কারবোরার পক্ষে খেলছেন।
২০১৫-১৬ মৌসুমে অস্ট্রেলিয়ার টুয়েন্টি২০ দলের সদস্যরূপে ভারত সফরে যান। ২৯ জানুয়ারি, ২০১৬ তারিখে ভারত দলের বিপক্ষে তার টুয়েন্টি২০ আন্তর্জাতিকে অভিষেক ঘটে। ২০১৬ সালের আইসিসি বিশ্ব টুয়েন্টি২০ প্রতিযোগিতা উপলক্ষে ৯ ফেব্রুয়ারি, ২০১৬ তারিখে ক্রিকেট অস্ট্রেলিয়া কর্তৃপক্ষ ১৫-সদস্যের অস্ট্রেলিয়া দলের তালিকা প্রকাশ করে। এতে তিনিও অন্যতম সদস্য মনোনীত হন।
চন্দনা-বারাশিয়া নদী

চন্দনা-বারাশিয়া নদী বাংলাদেশের দক্ষিণ-পশ্চিমাঞ্চলের রাজবাড়ী, গোপালগঞ্জ এবং ফরিদপুর জেলার একটি নদী। নদীটির দৈর্ঘ্য ১২৫ কিলোমিটার, গড় প্রস্থ ৪০ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩২।
চন্দনা-বারাশিয়া নদীটি রাজবাড়ী জেলার রাজবাড়ী সদর উপজেলার খানগঞ্জ ইউনিয়নে প্রবাহিত পদ্মা নদী থেকে উৎপত্তি লাভ করেছে। নদীটি সদর উপজেলা থেকে পাংশা উপজেলার পাংশা পৌরসভার মধ্যে দিয়ে ফরিদপুরের মধুখালী উপজেলা পর্যন্ত চন্দনা নামে পরিচিত এবং মধুখালী থেকে কাশিয়ানী উপজেলা পর্যন্ত বারাশিয়া নামে পরিচিত। চন্দনা-বারাশিয়ার জলধারা গোপালগঞ্জ জেলার কাশিয়ানী উপজেলার কাশিয়ানী ইউনিয়নে মধুমতি নদীতে পতিত হয়েছে। উৎপত্তি স্থান হতে পাংশা উপজেলার ভেতর দিয়ে কালুখালি পর্যন্ত প্রায় ৩০ কিমি প্রবাহ একেবেকে প্রবাহিত হয়েছে। তারপর প্রায় সোজা দক্ষিণ দিকে ২০ কিমি প্রবাহিত হয়ে কুমারখালী ও মধুখালির মধ্যবর্তী আড়কান্দি গ্রামে বারাশিয়া নদীর সঙ্গে মিলিত হয় এখানে এই নদীর নাম চন্দনা-বারাশিয়া বা চন্দনা আড়কান্দি। চন্দনা ও বারাশিয়ার মিলিত স্রোত আরো দক্ষিণে বোয়ালমারী ও কাশিয়ানী উপজেলার মধ্য দিয়ে প্রবাহিত হয়ে ভাটিয়াপাড়া বাজারের উত্তর পাশে মসলন্দপুর গ্রামের মধুমতি নদীতে মিলিত হয়েছে।
অতীতে চন্দনার সাথে কুমার ও গড়াই নদীর সংযোগ ছিলো। কুমার ও গড়াই উভয়ই পদ্মার শাখা। বর্তমানে বন্যা নিয়ন্ত্রণ বাঁধ, নদীর গতিপথ পরিবর্তন, ভূমির বন্ধুরতার পরিবর্তন ইত্যাদির কারণে চন্দনার সাথে এদের সংযোগ বিচ্ছিন্ন হয়ে গেছে। ফরিদপুরের চিনিকলে আখ পরিবহনের জন্য শুকনো মৌসুমে চন্দনার কয়েকটি স্থানে বাঁধ দেয়া হয়। তখন এটি ক্ষুদ্র জলাভূমিতে পরিণত হয়।
তেঁতুলিয়া নদী

তেঁতুলিয়া নদী বাংলাদেশের দক্ষিণ-পশ্চিমাঞ্চলের বরিশাল ভোলা এবং পটুয়াখালী জেলার একটি নদী। নদীটির দৈর্ঘ্য ১৩১ কিলোমিটার, গড় প্রস্থ ৩৯৮১ মিটার এবং নদীটি বেণী প্রকৃতির। বাংলাদেশ পানি উন্নয়ন বোর্ড বা "পাউবো" কর্তৃক তেঁতুলিয়া নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৩৯।
তেঁতুলিয়া নদীটি ভোলা সদর উপজেলার ইলিশা ইউনিয়নে প্রবহমান মেঘনা নদী হতে উৎপত্তি লাভ করেছে। অতঃপর এর জলধারা চরকাজল, পানপট্টি ইউনিয়নের মধ্য দিয়ে প্রবাহিত হয়ে পটুয়াখালী জেলার গলাচিপা উপজেলার চালতাবুনিয়া ইউনিয়ন পর্যন্ত প্রবাহিত হয়ে বঙ্গোপসাগরে নিপতিত হয়েছে। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত। এই নদী বাংলাদেশ অভ্যন্তরীণ নৌপরিবহন কর্তৃপক্ষ কর্তৃক প্রথম শ্রেণির নৌপথ হিসেবে স্বীকৃত।
নিজাম আলি খান, দ্বিতীয় আসাফ জাহ

নওয়াব মীর নিজাম আলি খান সিদ্দিকি বাহাদুর দ্বিতীয় আসাফ জাহ (; ৭ মার্চ ১৭৩৪ – ৬ আগস্ট ১৮০৩) ছিলেন হায়দ্রাবাদের নিজাম। তিনি ১৭৬২ থেকে ১৮০৩ সাল পর্যন্ত নিজাম হিসেবে শাসন করেছেন। তিনি প্রথম আসাফ জাহ ও তার স্ত্রী উমদা বেগমের চতুর্থ পুত্র। তার সরকারি নাম ছিল "দ্বিতীয় আসাফ জাহ, নিজামুল মুলক, নিজামউদ্দৌলা, নওয়াব মীর নিজাম আলি খান সিদ্দিকি বাহাদুর, ফাতেহ জং, সিপাহ সালার, দক্ষিণাত্যের নওয়াব সুবাদার"।
১৭৫৯ সালে তিনি দক্ষিণাত্যের প্রধান কমান্ডার ও প্রশাসক হিসেবে নিয়োগ পান। মারাঠাদের বিরুদ্ধে তার সফল লড়াইয়ের কারণে তিনি কমান্ডার হিসেবে সুনাম অর্জন করেছিলেন।
১৭৬১ সালে সংঘটিত পানিপথের তৃতীয় যুদ্ধে মারাঠাদের আধিপত্য খর্ব হয়। এরপর নিজাম তাদের তার ৬০,০০০ সৈনিক নিয়ে পুনের দিকে অগ্রসর হন এবং শান্তি স্থাপনের জন্য মারাঠাদের বাধ্য করেন। এরপর তিনি বিদার দুর্গ অবরোধ করেন এবং পরে সালাবাত জংকে গ্রেপ্তার করা হয়। একাজ মুঘল সম্রাট দ্বিতীয় শাহ আলম কর্তৃক অনুমোদিত হয়েছিল। শাহ আলমের জারি করা ফরমানে ফরাসি ইস্ট ইন্ডিয়া কোম্পানি সমর্থিত সালাবাত জংকে দক্ষিণাত্যের সুবেদারের পদ থেকে অপসারণ করা হয় এবং তার স্থলে নিজাম আলি খানকে তার উত্তরসুরি হিসেবে নিয়োগ দেয়া হয়।
১৭৬২ সালের ৮ জুলাই নিজাম আলি খান দক্ষিণাত্যের সুবেদার হন। মারাঠাদের অঞ্চলের খুব নিকটে হওয়ায় ১৭৬৩ সালে তিনি রাজধানী আওরঙ্গবাদ থেকে হায়দ্রাবাদে স্থানান্তর করেন।
মাধবরাও পেশওয়ার সাথে দূরত্ব ও মতপার্থক্যের কারণে ১৭৬২ সালে রঘুনাথরাও নিজামের সাথে মিত্রতা স্থাপন করেন। নিজাম পুনার দিকে অগ্রসর হন। ১৭৬৩ সালে দ্বিতীয় মাধবরাও রাক্ষসভূবনের যুদ্ধে নিজামকে পরাজিত করেন। এরপর মারাঠাদের সাথে নিজামের সন্ধি স্থাপিত হয়।
১৭৯৫ সালে দ্বিতীয় মাধবরাও তাকে খারদার যুদ্ধে পরাজিত করেন। এর পরে তাকে দৌলতাবাদ, আওরঙ্গবাদ ও শোলাপুরের অধিকার ছেড়ে দিতে হয় এবং ৩০ মিলিয়ন রুপি ক্ষতিপূরণ দিতে হয়।
ফরাসি সেনাপতি মসিয়ে রেমন্ড নিজামের সামরিক অধিনায়ক, কৌশলবিদ ও উপদেষ্টা হিসেবে কাজ করেছেন।
নিজাম আলি খান ১৮০৩ সালের ৬ আগস্ট ৬৯ বছর বয়সে হায়দ্রাবাদের চৌমহল্লা প্রাসাদে মৃত্যুবরণ করেন।
তেলিগঙ্গা নদী

তেলিগঙ্গা নদী বা ঘেংরাইল নদী বাংলাদেশের দক্ষিণ-পশ্চিমাঞ্চলের খুলনা জেলার একটি নদী। নদীটির দৈর্ঘ্য ২৫ কিলোমিটার, গড় প্রস্থ ১৫৮ মিটার এবং প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক তেলিগঙ্গা-ঘেংরাইল নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪০।
তেলিগঙ্গা-ঘেংরাইল নদী নদীটি খুলনা জেলার ডুমুরিয়া উপজেলার খরনিয়া ইউনিয়নে প্রবহমান হাপরখালী নদী হতে উৎপত্তি লাভ করেছে। অতঃপর এর জলধারা সোভানা, মাগুরখালী ইউনিয়নের মধ্য দিয়ে প্রবাহিত হয়ে খুলনা জেলার পাইকগাছা উপজেলার দেলুটি ইউনিয়ন পর্যন্ত প্রবাহিত হয়ে ভদ্রা নদীতে নিপতিত হয়েছে। নদীতে সারাবছর পানিপ্রবাহ দেখা যায় এবং ছোটবড় নৌযান চলাচল করে। নদীটির উজানের তুলনায় ভাটির দিক অধিক প্রশস্ত। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত।
দড়াটানা-পয়লাহারা নদী

দড়াটানা-পয়লাহারা নদী বাংলাদেশের দক্ষিণ-পশ্চিমাঞ্চলের বাগেরহাট জেলার একটি নদী। নদীটির দৈর্ঘ্য ১৭ কিলোমিটার, গড় প্রস্থ ২৮৬ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক দড়াটানা-পয়লাহারা নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪১।
দড়াটানা-পয়লাহারা নদীটি বাগেরহাট জেলার সদর উপজেলার পৌর এলাকায় প্রবহমান ভৈরব নদী হতে উৎপত্তি লাভ করেছে। অতঃপর এ নদীর জলধারা বিমর্ত, ডেমা, তিলিগাতি, পঞ্চকরণ ইউনিয়নের মধ্য দিয়ে প্রবাহিত হয়ে বাগেরহাট জেলার মোরেলগঞ্জ উপজেলার বাহারবুনিয়া ইউনিয়ন পর্যন্ত প্রবাহিত হয়ে ঘাসিয়াখালী নদীতে নিপতিত হয়েছে। নদীটির উজানের তুলনায় ভাটির দিক অধিক প্রশস্ত। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। বর্ষাকালে নদীর পানিপ্রবাহ বেড়ে যায় এবং নদীর অববাহিকা বন্যায় প্লাবিত হয়। নদীটি জোয়ার ভাটার প্রভাবে প্রভাবিত। এই নদী বাংলাদেশ অভ্যন্তরীণ নৌপরিবহন কর্তৃপক্ষ কর্তৃক প্রথম শ্রেণির নৌপথ হিসেবে স্বীকৃত।
দাড়ির গাঙ নদী

দাড়ির গাঙ নদী বাংলাদেশের দক্ষিণ-পশ্চিমাঞ্চলের গোপালগঞ্জ জেলার একটি নদী। নদীটির দৈর্ঘ্য ১১.৫ কিলোমিটার, গড় প্রস্থ ৫৫ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক দাড়ির গাঙ নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪২।
দাড়ির গাঙ নদীটি গোপালগঞ্জ জেলার টুঙ্গিপাড়া উপজেলায় প্রবহমান চাটখালী নদী হতে উৎপত্তি লাভ করেছে। অতঃপর এর জলধারা একই উপজেলায় কাটাখাল নদীতে নিপতিত হয়েছে। নদীটি মৌসুমি প্রকৃতির। সাধারণত বর্ষাকালে পানিপ্রবাহ থাকে এবং গ্রীষ্মে পানি থাকে না।
দেলুতি নদী

দেলুতি নদী বাংলাদেশের দক্ষিণ-পশ্চিমাঞ্চলের খুলনা জেলার একটি নদী। নদীটির দৈর্ঘ্য ৮ কিলোমিটার, গড় প্রস্থ ১৫৮ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক দেলুতি নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৩। নদীটির অববাহিকার দৈর্ঘ্য ২০.৪৩ বর্গকিমি।নদীর গভীরতা ১৩.৫০ মিটার।
দেলুতি নদীটি খুলনা জেলার পাইকগাছা উপজেলার দেলুটি ইউনিয়নে প্রবহমান ভদ্রা নদী হতে উৎপত্তি লাভ করেছে। অতঃপর এই নদীর জলধারা একই জেলা এবং একই উপজেলার দেলুটি ইউনিয়ন ও লতা ইউনিয়নের সীমান্ত বরাবর প্রবাহিত হয়ে শিবসা নদীতে নিপতিত হয়েছে। এই নদীর একমাত্র উপনদী গুনাখালি নদী যা একই জেলা ও একই উপজেলার লতা ইউনিয়নে এই নদীর সাথে মিশেছে। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। নদীটির উজানের তুলনায় ভাটির দিক অধিক প্রশস্ত। সমুদ্র উপকূলীয় এলাকায় প্রবাহিত হওয়ায় নদীটি জোয়ার ভাটার প্রভাবে প্রভাবিত।
আব্দুল কালাম দ্বীপ

আব্দুল কালাম দ্বীপটি ওড়িশা রাজ্যের সমুদ্র উপকূল থেকে ১০ কিলোমিটার দূরে বঙ্গপোসাগরে অবস্থিত। এই দ্বীপের পূর্ব নাম ছিল "হুইলার দ্বীপ"। এটি ঊড়িশার রাজধানী ভুবনেশ্বর থেকে ৯৩ কিলোমিটার ও কলকাতা থেকে ২৬০ নটিকাল মাইল দূরে অবস্থিত। এই দ্বীপ থেকেই ভারতের সমস্ত ক্ষেপণাস্ত্র পরীক্ষা করা হয়।
আব্দুল কালাম দ্বীপের পূর্বের নাম ছিল হুইলার দ্বীপ। এই দ্বীপেই ভারত সরকার ভারতের ক্ষেপণাস্ত্র উৎক্ষেপণ কেন্দ্র গড়ে তলে। এই দ্বীপ থেকেই বিজ্ঞানি আব্দুল কালামের নেতৃত্বে ভারতের প্রথম ক্ষেপণাস্ত্র অগ্নির উৎক্ষেপণ করা হয়। এই বিজ্ঞানি ভারতের বিভিন্ন মিসাইল নির্মাণ ও শিক্ষা প্রসারে ভূমিকা রেখেছেন। তিনি এক সময় ভারতের রাষ্ট্রপতি হিসাবে নির্বাচিত হন। তার এই প্রভূত অবদানের জন্য হুইলার দ্বীপকে তার মৃত্যুর পড় তার নামে নামকরণ করা হয়। 
এই দ্বীপেই আব্দুল কালামের পরিচালনায় ভারতের প্রথম ক্ষেপণাস্ত্র অগ্নি উৎক্ষেপণ করা হয়। এরপর এই দ্বীপ থেকে আকাশ ,ব্রহ্মস, পৃথী প্রভৃতি উৎক্ষেপণ করা হয়।
নয়াচর

নয়াচর বা নয়াচর দ্বীপ পশ্চিমবঙ্গের পূর্ব মেদিনীপুর জেলার অন্তর্গত একটি নদী চর বা দ্বীপ। এটি হুগলি নদীর মোহনা থেকে ৪০ কিলোমিটার উজানে হলদিয়া বন্দরের পূর্ব দিকে অবস্থিত। শুধুমাত্র জেলেরা এই দ্বীপটিতে মাছ ধরার জন্য অস্থায়ীভাবে বসবাস করেন। দ্বীপটির মোট আয়তন ৬৪ বর্গ কিলোমিটার (২৫ বর্গ মাইল)। এই দ্বীপের পশ্চিমে হুগলি নদীর সঙ্গে হলদি নদী মিলিত হয়েছে।
এই দ্বীপ বা নদী চরটি খুবই নবীন। হুগলি নদীর মোহনার ৪০ কিলোমিটার উজানে দ্বীপটি গড়ে উঠেছে। নয়াচরের উত্তর দিকে ও দক্ষিণ দিকে একটি করে ছোট দ্বীপ রয়েছে। এটি সমুদ্র পৃষ্ঠ থেকে সামান্যই উঁচু। ফলে জোয়ারের সময় এর অনেক অংশ ডুবে যায়। এখনও দ্বীপটির গঠন কার্য চলছে এবং দ্রুত আয়তনে বৃদ্ধি পাচ্ছে। একটি সমীক্ষায় জানা গেছে ১৯৬৭ সাল থেকে ২০১৫ সালের মধ্যে দ্বীপটির আয়তন ১৭.৯৯ বর্গ কিলোমিটার থেকে বৃদ্ধি পেয়ে ৪৬.২৯ বর্গ কিলোমিটার হয়েছে।
দ্বীপটির পূর্ব দিকে রয়েছে ঘোড়ামারা দ্বীপ ও সাগর দ্বীপ এবং পশ্চিম দিকে রয়েছে হলদিয়া শহর ও বন্দর তথা পূর্ব মেদিনীপুর জেলা।
দ্বীপটিতে মোট ২,৫০০ জন জেলে বসবাস করেন। দ্বীপের বিভিন্ন পুকুর ও হুগলি নদী থেকে মৎস্য আহরণ করেন। এই দ্বীপটি এক সময় পশ্চিমবঙ্গ মৎস্য দপ্তরের অধীনে ছিল।
প্রথমে দ্বীপটিকে পেট্রোকেমিক্যাল হাব তৈরি করার চেষ্টা হলেও পরে তা সম্ভব হয়নি। বর্তমানে পশ্চিমবঙ্গ সরকার দ্বীপটিতে পরিবেশ বান্ধব পর্যটন শিল্প গড়ার চেষ্টা চালাচ্ছে।
জুওলজিক্যাল সার্ভে অব ইন্ডিয়া ১৯৮৯ সালে প্রথম নয়াচরে সমীক্ষা চালায়। সেই সময়ে ৩ টি প্রজাতির জীব পাওয়া যায় এবং এই জীবগুলি সকলেই ভূগর্ভে বসবাসকারী। এর দুই বছর পর আরও একটি সমীক্ষায় দ্বীপে বসবাসকারী জীব প্রজাতির সংখ্যা দ্বিগুন হওয়ার প্রমাণ পাওয়া যায়। ১৯ বছর পর দ্বীপে ৭৬ টি প্রজাতির জীবের অস্তিত্ব পাওয়া যায়। এই জীবগুলি ভূমিতে ও ভূগর্ভে বসবাসকারী।
জুওলজিক্যাল সার্ভে অব ইন্ডিয়া দ্বারা ২০১৭ সালে প্রকাশিত একটি সমীক্ষায় জানাগেছে নয়াচর দ্বীপে মোট ১৫১ টি প্রজাতীর জীব রয়েছে।
মধ্য আমেরিকার কোরাল সাপ

মাইক্রুরুস নিগ্রোসিন্সটাস (Micrurus nigrocinctus) সাধারণত মধ্য আমেরিকার নামে পরিচিত। এই প্রজাতির সাপটি বিষাক্ত এলাপিড পরিবারভুক্ত, যেটি মধ্য আমেরিকা থেকে উত্তর কলম্বিয়া পর্যন্ত বিস্তৃত। এখনও পর্যন্ত মোট ছয়টি উপ-প্রজাতি আবিষ্কৃত হয়েছে।
মধ্য আমেরিকার কোরাল সাপ স্পেনীয় ভাষায় "সারপিইয়েন্তে-কোরালিল্লো চেন্ত্রোআমেরিকানা", কোরাল সেন্ট্রোআমেরিকানা, কোরালিল্ল, গারগানটিল্লা, সালভাইয়ারা, লিমলিম, বাবাস্পুল, কোরাল মাচো নামে পরিচিত।
এই সাপ সর্বাধিক পর্যন্ত বাড়তে পারে, কিন্তু বেশিরভাগ কাছাকাছি বৃদ্ধিপ্রাপ্ত হয়। এদের আঁশগুলি মসৃণ, মাথাটি গোল এবং মণিসুদ্ধ গোল। এদের রঙের ধরন দুই থেকে তিন রকমের হতে পারে (বিশেষত কালো, হলুদ এবং লাল ব্যান্ডসমেত)। এদের নাকটি কালো রঙের, অরধেক মাথা পর্যন্ত কালো রঙের বিস্তৃতি, যদিও অনেক সময় হলুদ এবং লাল রঙের রিংও দেখা যায়। শরীরের উপর রঙ ধরন প্রায়ই মোটামুটি প্রশস্ত লাল হলুদ-কালো-হলুদ ব্যান্ড অনেক সংকীর্ণ সেটে আলাদা ব্যান্ড নিয়ে গঠিত। শরীরের উপর কালো ব্যান্ড সংখ্যা ১০ থেকে ২৪ পর্যন্ত হতে পারে, এবং লেজের উপর অতিরিক্ত ৩ থেকে ৪টি।
এদের পরিসীমা মেক্সিকো থেকে মধ্য আমেরিকা হয়ে (বেলিজ ব্যতীত) কলম্বিয়া উত্তর পশ্চিমে, এবং পশ্চিমে ক্যারিবীয় পর্যন্ত। প্রধানত এদের নিম্নভূমি বৃষ্টি অরণ্য, নিম্নভূমি শুষ্ক বন, কাঁটা বন, নিম্ন পার্বত্য ভিজা (বা আর্দ্র) বন, এবং নিম্ন পার্বত্য শুষ্ক বন পাওয়া যায়।
এটি স্থলজ সাপ যেটি প্রায়ই গর্ত, পাতার জঞ্জাল, অথবা গাছের গুড়িতে বাস করে। অন্য কোরাল সাপের মত এটিও সাধারণত নিশাচর সাপ, কিন্ত এরা সন্ধ্যা ও ভোর সক্রিয় হতে পারে সক্রিয় হতে পারে, এবং কখনও কখনও বৃষ্টিপাতের পর। এরা অন্যান্য সাপ, ছোট টিকটিকি , উভচর, এবং অমেরুদণ্ডী প্রাণী খায়। যদিও সাধারণত এরা আক্রমণাত্মক না, কিন্তু উত্ত্যক্ত করলে বা আটকালে দাঁত দিয়ে ছোবল দেয়া।
মধ্য আমেরিকার এই সাপ প্রবল বিষাক্ত। এর বিষে নিউরোটক্সিন আছে যা অতন্ত্য ভয়ানক।
এখনও পর্যন্ত যে মোট ছয়টি উপ-প্রজাতি আবিষ্কৃত হয়েছে তা হল –
আট কবর

আটকবর বাংলাদেশের চুয়াডাঙ্গা জেলার দামুড়হুদা উপজেলায় অবস্থিত একটি গণকবর। বাংলাদেশের স্বাধীনতা যুদ্ধের ৮জন মুক্তিযোদ্ধার মৃতদেহ এখানে কবর দেওয়া হয় বলে এর নামকরণ করা হয়েছে আট কবর।
১৯৭১ সলের ৩ আগস্ট বীর মুক্তিযোদ্ধা গেরিলা গ্রুপ কমান্ডার হাফিজুর রহমানের নেতৃত্বে একদল বীর মুক্তিযোদ্ধা দামুড়হুদা উপজেলার সীমান্তবর্তী গ্রাম জগন্নাথপুর গ্রামের শেল্টার ক্যাম্পে অবস্থান করছিলেন। ৪ আগস্ট মুক্তিযোদ্ধারা পাশের বাগোয়ান গ্রামের মুসলিম লীগের দালাল কুবাদ খাঁকে ধরে নিয়ে আসে। মুক্তিযোদ্ধারা পাকিস্তানি হানাদারদের উপর আক্রমণ করার পরিকল্পনা করছিল। ৫ আগস্ট সকালে পাকিস্তানি দালাল কুবাদ খাঁর দু'জন লোক মুক্তিযোদ্ধা ক্যাম্পে গিয়ে খবর দেয়, রাজাকাররা তাদের ধান কেটে নিয়ে যাচ্ছে। এ খবর শুনে মুক্তিযোদ্ধা হাসান জামানের নেতৃত্বে একদল মুক্তিযোদ্ধা রাজাকারদের শায়েস্তা করার জন্য অস্ত্র নিয়ে আনুমানিক ২ কিলোমিটার দূরে বাগোয়ান গ্রামের মাঠে দুই দলে বিভক্ত হয়ে অগ্রসর হতে থাকে। মুক্তিযোদ্ধাদের রেকি দল ফিরে যাওয়ার সাথে সাথে নাটুদহ ক্যাম্পের পাকিস্তানি সেনারা পূর্ব পরিকল্পনা অনুযায়ী মাঠের আখ ক্ষেতে 'ইউ'কাটিং অ্যাম্বুশ করে। মুক্তিযোদ্ধারা কিছু বুঝে ওঠার আগেই তাদের অ্যাম্বুশে পড়ে যায়। এখানে পাকিস্তানি হানাদারদের সাথে মুক্তিযোদ্ধাদের প্রায় আড়াই ঘণ্টা যুদ্ধ হয়। পাকিস্তানি হানাদারদের কাছে থাকা আধুনিক আগ্নেয়াস্ত্র মুক্তিযোদ্ধাদের উপর ব্যবহার করতে থাকে। অবস্থা বেগতিক দেখে মুক্তিযোদ্ধারা কৌশলে দুটি দলে বিভক্ত হয়ে শত্রম্নকে আক্রমণ করতে থাকে। এ অবস্থায় যে কোনো একজনকে কাভারিং ফায়ার দিয়ে নিজ দলকে বাঁচাতে হয়। বীর মুক্তিযোদ্ধা হাসান জামান স্বাভাবিক ফায়ারের দায়িত্ব নিয়ে শহীদ হন। পিছু হটার সময় তারা অন্য সাথীদের বাঁচাতে পারলেও শহীদ হন ৮ বীর মুক্তি সেনা। পাকিস্তানি হানাদাররা তাদেরকে ঘিরে ফেলে খুব কাছ থেকে গুলি করে হত্যা করে। এই সম্মুখযুদ্ধে পাকিস্তানি হানাদারদের অনেক সদস্য মারা যায় এবং আহত হয়। পরে জগন্নাথপুর গ্রামের মানুষ রাস্তার পাশে দুটি কবরে চারজন করে আটজন শহীদ মুক্তিযোদ্ধার লাশ কবর দেয়। কালক্রমে এই আটজন মুক্তিযোদ্ধার কবরকে ঘিরেই এ স্থানটির নামকরণ হয়েছে 'আটকবর'।
আটজন শহীদ মুক্তিযোদ্ধাগণ হচ্ছেন-
এখানে পরবর্তীতে একটি মুক্ত মঞ্চ তৈরি করা হয়েছে। পাশেই তৈরি হয়েছে মুক্তিযুদ্ধ সংগ্রহশালা। চারপাশে বাগান তৈরি করে সৈন্দর্য বৃদ্ধি করা হয়েছে। বাংলাদেশের অস্থায়ী সরকারের রাজধানী মুজিবনগর এখান থেকে ৬ কিলোমিটার দূরে অবস্থিত।
নুন্দা-উত্রা নদী

নুন্দা-উত্রা নদী বাংলাদেশের দক্ষিণ-পশ্চিমাঞ্চলের খুলনা জেলার একটি নদী। নদীটির দৈর্ঘ্য ১৯ কিলোমিটার, গড় প্রস্থ ৬৭ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক নুন্দা-উত্রা নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৪।
নুন্দা-উত্রা নদীটি বরিশাল জেলার গৌরনদী উপজেলার পৌরসভা এলাকায় প্রবহমান টর্কি নদী হতে উৎপত্তি লাভ করেছে। অতঃপর এই নদীর জলধারা একই জেলার বানারীপাড়া উপজেলার চাখার ইউনিয়ন পর্যন্ত প্রবাহিত হয়ে সন্ধ্যা নদীতে নিপতিত হয়েছে। গৌরনদী হতে উজিরপুর পর্যন্ত নদীটি নুন্দা নামে এবং এবং এর পরবর্তী অংশ উত্রা নামে পরিচিত। বর্তমানে নদীটি প্রায় শুকিয়ে গেছে।
নড়িয়া নদী

নড়িয়া নদী বা নড়িয়া খাল বাংলাদেশের দক্ষিণ-পশ্চিমাঞ্চলের শরীয়তপুর জেলার একটি নদী। নদীটির দৈর্ঘ্য ১৩ কিলোমিটার, গড় প্রস্থ ৪৮ মিটার এবং নদীটির প্রকৃতি সরলাকার। বাংলাদেশ পানি উন্নয়ন বোর্ড বা "পাউবো" কর্তৃক নড়িয়া নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৬।
নড়িয়া নদীটি শরীয়তপুর জেলার নড়িয়া উপজেলার কেদারপুর ইউনিয়নে প্রবহমান পদ্মা নদী হতে উৎপত্তি লাভ করেছে। অতঃপর এই নদীর জলধারা একই জেলা এবং একই উপজেলার জোমসার ইউনিয়ন পর্যন্ত প্রবাহিত হয়ে পালং নদীতে নিপতিত হয়েছে। নদীটি বর্তমানে প্রায় পুরোটাই শুকিয়ে গেছে। নদীতে কোনো নৌযান চলাচল করে না।
নেহালগঞ্জ-রঙমাটিয়া নদী

নেহালগঞ্জ-রঙমাটিয়া নদী বাংলাদেশের দক্ষিণ-পশ্চিমাঞ্চলের বরিশাল জেলার একটি নদী। নদীটির দৈর্ঘ্য ৩২ কিলোমিটার, গড় প্রস্থ ১৭৭ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক নেহালগঞ্জ-রঙমাটিয়া নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৭।
নেহালগঞ্জ-রঙমাটিয়া নদীটি বরিশাল জেলার মেহেন্দিগঞ্জ উপজেলার জাঙ্গালিয়া ইউনিয়নে প্রবহমান আড়িয়াল খাঁ নদী হতে উৎপত্তি লাভ করেছে। অতঃপর এই নদীর জলধারা একই জেলার বাকেরগঞ্জ উপজেলার গারুড়িয়া ইউনিয়ন পর্যন্ত প্রবাহিত হয়ে খায়রাবাদ নদীতে নিপতিত হয়েছে। উজানের তুলনায় ভাটির দিকে এই নদীর প্রশস্ততা অনেক বেশি। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। সমুদ্র উপকূলীয় এলাকায় প্রবাহিত হওয়ায় নদীটি জোয়ার ভাটার প্রভাবে প্রভাবিত।
ডেভ নোর্স

আর্থার উইলিয়াম ডেভ নোর্স (; জন্ম: ২৬ জানুয়ারি, ১৮৭৮ - মৃত্যু: ৮ জুলাই, ১৯৪৮) ইংল্যান্ডের ক্রয়ডন এলাকায় জন্মগ্রহণকারী বিখ্যাত দক্ষিণ আফ্রিকান আন্তর্জাতিক ক্রিকেটার ছিলেন। কিছু উৎসে তার জন্ম ২৫ জানুয়ারি, ১৮৭৯ তারিখ উল্লেখ করা হয়েছে। দক্ষিণ আফ্রিকা ক্রিকেট দলের পক্ষে আন্তর্জাতিক ক্রিকেটে অংশগ্রহণ করেছিলেন। ঘরোয়া ক্রিকেটে নাটাল, ট্রান্সভাল, ওয়েস্টার্ন প্রভিন্সের প্রতিনিধিত্ব করেছেন তিনি। দলে তিনি মূলতঃ বামহাতি ব্যাটসম্যান ছিলেন। পাশাপাশি বামহাতে মিডিয়াম পেস সুইং বোলিংয়ে পারদর্শীতা দেখিয়েছেন ডেভ ডাকনামে পরিচিত ডেভ নোর্স। দক্ষিণ আফ্রিকার টেস্ট দলের প্রধান চালিকা শক্তি হিসেবে বিশ বছরেরও অধিক সময়কাল প্রতিনিধিত্ব করেন। এছাড়াও প্রায় চল্লিশ বছর প্রথম-শ্রেণীর ক্রিকেটে অংশ নিয়েছিলেন। ১৯০২ থেকে ১৯২৪ সালের মধ্যে ধারাবাহিকভাবে ৪৫ টেস্টে অংশ নেন। তবে, একটিমাত্র সেঞ্চুরি করতে পেরেছেন তিনি।
অক্টোবর, ১৯০২ সালে জোহেন্সবার্গে সফরকারী অস্ট্রেলিয়ার বিপক্ষে তার টেস্টে অভিষেক হয় ও ৭২ রান সংগ্রহ করেন। পরের টেস্টে তিনি তার প্রথম টেস্ট উইকেট পান। ১৯০৫-০৬ মৌসুমে ইংল্যান্ড সফরে স্মরণীয় সাফল্য পান। সিরিজের প্রথম টেস্টে স্বাগতিক ইংল্যান্ডের বিপক্ষে প্রথমবারের মতো জয়লাভ করে তার দল। দলের সংগ্রহ ১০৫/৬ থাকা অবস্থায় আট নম্বরে ব্যাটিংয়ে নেমে নোর্স অপরাজিত ৯৩* রান তোলেন। তন্মধ্যে, শেষ উইকেট জুটিতে পার্সি শেরওয়েলের সাথে ৪৮ করেন ও ২৮৪ রানের অসম্ভব লক্ষ্যমাত্রা পূরণে সক্ষমতা দেখান।
সমগ্র খেলোয়াড়ী জীবনে ১৯০৭, ১৯১২ ও ১৯২৪ - তিনবার ইংল্যান্ড এবং ১৯১০-১১ মৌসুমে অস্ট্রেলিয়া সফর করেন তিনি। ১৯২১-২২ মৌসুমে সফরকারী অস্ট্রেলিয়ার বিপক্ষে জোহেন্সবার্গে ১১১ রানের একমাত্র সেঞ্চুরি হাঁকান। ঐ সিরিজে দক্ষিণ আফ্রিকানদের ব্যাটিং গড়ে শীর্ষস্থান লাভ করেন। লেগ ব্রেক ও গুগলি বোলারদের প্রাধান্যতার যুগে নোর্স মাঝে-মধ্যেই টেস্ট দলে বোলিং উদ্বোধনে নামতেন। ৪১ টেস্ট উইকেটের পাশাপাশি ৪৩ ক্যাচ লাভে সক্ষমতা দেখান তিনি।
১৮৯৫ সালে ওয়েস্ট রাইডিং রেজিম্যান্টে অবস্থানকালে দুই বছর পর নাটালের পক্ষে প্রথম-শ্রেণীর ক্রিকেটে অভিষেক ঘটে তার। ১৮৯৭ থেকে ১৯২৫ পর্যন্ত দক্ষিণ আফ্রিকার ঘরোয়া ক্রিকেটে নাটালের পক্ষে অবস্থানকালে সর্বোচ্চ রান সংগ্রহকারীর ভূমিকায় অবতীর্ণ হন। এরপর দুই মৌসুম ট্রান্সভালে খেলেন। পরবর্তীতে ১৯৩৫-৩৬ মৌসুমে ৫৮ বছর বয়সে ওয়েস্টার্ন প্রভিন্সের পক্ষে খেলেন। অস্ট্রেলিয়ার বিপক্ষে তার সর্বশেষ প্রথম-শ্রেণীর ক্রিকেটে তিনি ৫৫ রান তুলেছিলেন। ১৯২০ সালে নাটালের সদস্যরূপে ট্রান্সভালের বিপক্ষে প্রথম-শ্রেণীর সর্বোচ্চ ইনিংস অপরাজিত ৩০৪* তোলেন।
তার পুত্র ডাডলি নোর্সও দক্ষিণ আফ্রিকার পক্ষে ৩৪ টেস্টে অংশ নিয়েছেন। ১৮৯৫ সালে ওয়েস্ট রাইডিং রেজিম্যান্টে বাদ্যবাদক হিসেবে যোগ দেন।
নোর্সের ভূমিকাকে স্মরণীয় করে রাখতে উইজডেন মন্তব্য করে যে, 'ডেভ' নামেই ক্রিকেট বিশ্বের স্মরণীয় হয়ে থাকবেন তিনি। ক্রিকেটের বাইরে তিনি সৈনিক, রেলওয়ের গার্ড, সেলুন কিপার, বাণিজ্যিক ভ্রমণকারী, ম্যানেজার ও কেপ টাউন বিশ্ববিদ্যালয়ের কোচ ছিলেন।
টুয়েন্টি২০ আন্তর্জাতিকের রেকর্ড তালিকা

টুয়েন্টি২০ আন্তর্জাতিক ক্রিকেট (টি২০আই) আন্তর্জাতিক ক্রিকেট কাউন্সিলের পূর্ণাঙ্গ সদস্যসহ সকল অনুমোদিত সদস্যদের মধ্যে অনুষ্ঠিত হয়। টেস্টের বাইরে অবস্থান করে টুয়েন্টি২০ আন্তর্জাতিকে উভয় দল একটিমাত্র ইনিংস খেলার সুযোগ পায়। উভয় দলের জন্য ২০ ওভার বরাদ্দ থাকে। ১৭ ফেব্রুয়ারি, ২০০৫ তারিখে নিউজিল্যান্ড ও অস্ট্রেলিয়ার মধ্যে প্রথমবারের মতো টুয়েন্টি২০ আন্তর্জাতিক অনুষ্ঠিত হয়েছিল। তারপর থেকে ৮৮টি দলের মধ্যে এ পর্যন্ত এক সহস্রাধিক টি২০ ম্যাচ অনুষ্ঠিত হয়েছে। টি২০আই মর্যাদার অধিকারী দলের সংখ্যা বৃদ্ধি পাওয়ায় খেলা আয়োজনের সংখ্যাও উত্তরোত্তর বৃদ্ধি পাচ্ছে। মূলতঃ সংশ্লিষ্ট দেশের ক্রিকেট বোর্ডগুলো তাদের মূলধন বৃদ্ধিকল্পেই এ খেলার আয়োজন করার উদ্যোগ নেয়।
টুয়েন্টি২০ আন্তর্জাতিকে কমপক্ষে ৫০টি ম্যাচে অংশ নেয়া দলগুলোর মধ্যে জয়ের শতাংশে ৬৭.৯৭% নিয়ে আফগানিস্তান শীর্ষ স্থানে অবস্থান করছে। অন্যদিকে, জিম্বাবুয়ে ২৬.০৪% নিয়ে সর্বনিম্নে অবস্থান করছে।
১৯."http://www.howstat.com/cricket/statistics/batting/BattingBestAggregateForPosition_T20.asp"। সংগ্ৰহের তারিখ ১৯ নভেম্বর ২০২৪।
মার্ক চ্যাপম্যান

মার্ক সিনক্লেয়ার চ্যাপম্যান (; জন্ম: ২৭ জুন, ১৯৯৪) একজন হংকংয়ে জন্মগ্রহণকারী নিউজিল্যান্ড ক্রিকেটার। হংকং ও নিউজিল্যান্ডের অন্যতম সদস্য তিনি। বর্তমানে নিউজিল্যান্ডের হয়ে খেলছেন, তিনি মূলতঃ বামহাতি ব্যাটসম্যান হিসেবে খেলে থাকেন। পাশাপাশি স্লো বাম-হাত অর্থোডক্স বোলিংয়ে পারদর্শীতা দেখিয়েছেন মার্ক চ্যাপম্যান। ১৬ নভেম্বর, ২০১৫ তারিখে হংকং দলের পক্ষে একদিনের আন্তর্জাতিকে অভিষেক ঘটে তার। ২০১৫-১৭ আইসিসি বিশ্ব ক্রিকেট লিগ চ্যাম্পিয়নশীপে দলের প্রতিপক্ষ ছিল সংযুক্ত আরব আমিরাত দল।
চীনা বংশোদ্ভূত মা ও নিউজিল্যান্ডীয় পিতার সন্তান চ্যাপম্যানের জন্ম হংকংয়ে। চৌদ্দ বছর বয়সে নিউজিল্যান্ডের বোর্ডিং স্কুলে অধ্যয়ন করেন ও পরবর্তীকালে অকল্যান্ড বিশ্ববিদ্যালয়ে স্থানান্তরিত হন। ১৫ বছর বয়সে হংকং দলের পক্ষে অনূর্ধ্ব-১৯ দলের সদস্যরূপে ২০১০ সালের আইসিসি অনূর্ধ্ব-১৯ ক্রিকেট বিশ্বকাপে খেলেন।
২০১১ সালের তৃতীয় বিভাগ প্রতিযোগিতার মাধ্যমে বিশ্ব ক্রিকেট লিগে হংকংয়ের পক্ষে অভিষিক্ত হন। খেলায় তিনি দলকে ২০১১ সালের বিশ্ব ক্রিকেট লিগ দ্বিতীয় বিভাগে উত্তোরণ ঘটাতে প্রভূতঃ সহায়তা করেন। এরপর উগান্ডার বিপক্ষে লিস্ট এ ক্রিকেটে অভিষেক ঘটান। প্রতিযোগিতায় তিনি আরও পাঁচটি লিস্ট এ ক্রিকেটে অংশ নেন। তন্মধ্যে, সর্বশেষ খেলাটি ছিল পাপুয়া নিউগিনি'র বিপক্ষে। সর্বসাকুল্যে ৩৮.৪০ গড়ে ১৯২ রান তোলেন ও দুইটি অর্ধ-শতকের মধ্যে সংযুক্ত আরব আমিরাতের বিপক্ষে সর্বোচ্চ ৮১ রান করেন।
১৭ ডিসেম্বর, ২০১৫ তারিখে প্লাঙ্কেট শিল্ডের ২০১৫-১৬ আসরে প্রথম-শ্রেণীর ক্রিকেটে অভিষেক ঘটে তার।
নভেম্বর, ২০১৫ সালে বিশ্ব ক্রিকেট লিগে হংকং দলের সহঃ অধিনায়ক হিসেবে মনোনীত হন তিনি। সংযুক্ত আরব আমিরাতের বিপক্ষে দুইটি খেলা একদিনের আন্তর্জাতিকের মর্যাদা পেয়েছিল। প্রথম খেলাটিতে অংশগ্রহণের মাধ্যমে তার ওডিআই অভিষেক ঘটে। ১১৬ বলে তিনি অপরাজিত ১২৪ রান তোলেন ও হংকংয়ের প্রথম খেলোয়াড় হিসেবে ওডিআই সেঞ্চুরি করার কীর্তিগাঁথা রচনা করেন তিনি। এছাড়াও, তিনি মাত্র দশজন খেলোয়াড়ের অন্যতম হিসেবে অভিষেকে সেঞ্চুরি করতে পেরেছেন ও একমাত্র খেলোয়াড় হিসেবে সহযোগী সদস্য দেশগুলোর মধ্যে এ কৃতিত্বের অধিকারী। ডেসমন্ড হেইন্সের সাথে তিনিও দ্বিতীয় খেলোয়াড় হিসেবে শতাধিক স্ট্রাইক রেটের অধিকারী।
২০১৬ সালের আইসিসি বিশ্ব টুয়েন্টি২০ প্রতিযোগিতায় অংশগ্রহণের লক্ষ্যে হংকং ক্রিকেট অ্যাসোসিয়েশন কর্তৃপক্ষ ২৮ জানুয়ারি, ২০১৬ তারিখে হংকং ক্রিকেট দলের সদস্যদের তালিকা ঘোষণা করা হয়। তানভীর আফজালের নেতৃত্বাধীন দলে তিনিও অন্যতম সদস্য হিসেবে অন্তর্ভুক্ত হন।
দুর্বিন শাহ

দুর্বিন শাহ বাংলাদেশের একজন মরমী গীতিকবি, বাংলা লোক সাহিত্যের অন্যতম শ্রেষ্ঠ ভাষ্যকার, বাউলসাধক।
তিনি ১৩২৭ বঙ্গাব্দের ১৫ কার্তিক (১৯২০ খ্রিষ্টাব্দ এর ২ নভেম্বর) ছাতকের সুরমা নদীর উত্তর পারে নোয়ারাই গ্রামের তারামনি টিলায় জন্মগ্রহণ করেন। এই তারামনি টিলা কালান্তরে দুরবীন টিলা নামে পরিচিত হয়। তার পিতা সফাত আলি শাহ ছিলেন একজন সুফি সাধক এবং মা হাসিনা বানু ছিলেন একজন পিরানী। ফলে সঙ্গীতচর্চার একটা পারিবারিক ঐতিহ্যেই তিনি বেড়ে উঠেছেন। মাত্র সাত বছর বয়সে বাবাকে হারান। ১৯৪৬ সালে সুরফা বেগমের সঙ্গে বিয়ে তার বিয়ে হয়।
তার অধিকাংশ গানে সুফি ও মরমিবাদ যথেষ্টভাবে ফুটে উঠলেও এসবের বাইরে ভিন্ন মেজাজের অসংখ্য গান লিখেছেন। শ্রেণী বিভাজন করলে এসব গানকে বাউল, বিচ্ছেদ, আঞ্চলিক, গণসংগীত, মালজোড়া, জারি, সারি, ভাটিয়ালি, গোষ্ঠ, মিলন, রাধা-কৃষ্ণ বিষয়ক পদাবলী, হামদ-নাত, মারফতি, পির-মুর্শিদ স্মরণ আলা স্মরণ, নবি স্মরণ, ওলি স্মরণ, ভক্তিগীতি, মনঃশিক্ষা, সুফিতত্ত্ব, দেহতত্ত্ব, কামতত্ত্ব, নিগূঢ়তত্ত্ব, পারঘাটাতত্ত্ব, দেশের গানসহ বিভিন্ন ভাগে ভাগ করা যায়। এছাড়া বিবিধ শিরোনামে তার রচিত আরো বিভিন্ন পদাবলীকে চিহ্নিত করা যেতে পারে।
তিনি ১৯৬৭ সালে প্রবাসী বাঙালিদের আমন্ত্রণে ইংল্যান্ড গিয়েছিলেন। অন্যতম সফর সঙ্গী ছিলেন বাউলসাধক শাহ আবদুল করিম, সেখানে তার গানের কথা ও সুরে বিমোহিত হয়ে সঙ্গীত প্রেমীরা তাকে ‘জ্ঞানের সাগর’ উপাধিতে ভূষিত করেন।
তার রচিত গানের মধ্যে উল্লেখযোগ্য কিছু গান হচ্ছে- 
১৯৭৪ সালে কলকাতার প্রখ্যাত চলচ্চিত্রকার ঋত্বিক ঘটক তার "যুক্তি" "তক্কো আর গপ্পো" চলচ্চিত্রে ব্যবহার করেছিলেন বাউলসাধক দুর্বিন শাহের লেখা "‘নমাজ আমার হইল না আদায়"’ শীর্ষক গানটি। ঢাকার উৎস প্রকাশন থেকে লোকসাহিত্যের গবেষক সুমনকুমার দাশ সম্পাদিত ‘দুর্বিন শাহ সমগ্র’ বইয়ে দুর্বিনের সমস্ত রচনাসম্ভার স্থান পেয়েছে।
তিনি ৫৭ বছর বয়সে ১৩৮৩ বঙ্গাব্দের ৩ ফাল্গুন, ১৯৭৭ খ্রিষ্টাব্দের ১৫ই ফেব্রুয়ারি নিজ বাড়িতে মৃত্যুবরণ করেন।
পটুয়াখালী নদী

পটুয়াখালী নদী বাংলাদেশের দক্ষিণ-পশ্চিমাঞ্চলের পটুয়াখালী জেলার একটি নদী। নদীটির দৈর্ঘ্য ১১ কিলোমিটার, গড় প্রস্থ ২৫০ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক পটুয়াখালী নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৮।
পটুয়াখালী নদীটি পটুয়াখালী জেলার পটুয়াখালী সদর উপজেলার পৌরসভার লাউকাঠি ইউনিয়নে প্রবহমান লোহালিয়া নদী হতে উৎপত্তি লাভ করেছে। অতঃপর এই নদীর জলধারা একই জেলার এবং সদর উপজেলার ইটাবাড়িয়া ইউনিয়ন অতিক্রম করে একই জেলার মির্জাগঞ্জ উপজেলার মির্জাগঞ্জ ইউনিয়ন পর্যন্ত প্রবাহিত হয়ে বুড়িশ্বর-পায়রা নদীতে নিপতিত হয়েছে। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। তবে বর্ষাকালে পানিপ্রবাহ আশঙ্কাজনকভাবে বৃদ্ধি পায়। এই নদীটির উজানের প্রশস্ততা ভাটির তুলনায় অধিক। সমুদ্র উপকূলীয় এলাকায় প্রবাহিত হওয়ায় নদীটি জোয়ার ভাটার প্রভাবে প্রভাবিত।
পুটিমারি নদী

পুটিমারি নদী বাংলাদেশের দক্ষিণ-পশ্চিমাঞ্চলের বাগেরহাট জেলার একটি নদী। নদীটির দৈর্ঘ্য ১৫ কিলোমিটার, গড় প্রস্থ ৫০ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক পুটিমারি নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৯। নদীটির গভীরতা ৩ মিটার। নদীর অববাহিকার দৈর্ঘ্য ৪০ বর্গ কিলোমিটার
পুটিমারি নদীটি বাগেরহাট জেলার বাগেরহাট সদর উপজেলার ডেমা ইউনিয়নে প্রবহমান বিষ্ণু-কুমারখালি নদী হতে উৎপত্তি লাভ করেছে। অতঃপর এই নদীর জলধারা বাগেরহাট জেলার এবং রামপাল উপজেলা পর্যন্ত প্রবাহিত হয়ে দড়াটানা-পয়লাহারা নদীতে নিপতিত হয়েছে। এখন এই নদীর উজানের অংশ অনেকটাই শুকিয়ে গেছে। নদীটির ভাটির কিছু এলাকা জোয়ার ভাটার প্রভাবে প্রভাবিত।
পুরাতন পশুর নদী

পুরাতন পশুর নদী বাংলাদেশের দক্ষিণ-পশ্চিমাঞ্চলের খুলনা ও বাগেরহাট জেলার একটি নদী। নদীটির দৈর্ঘ্য ৩৫ কিলোমিটার, গড় প্রস্থ ৩০ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক পুরাতন পশুর নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৫০।
পুরাতন পশুর নদীটি খুলনা জেলার খুলনা সদর উপজেলার একত্রিশ নং ওয়ার্ড এলাকায় প্রবহমান রূপসা নদী হতে উৎপত্তি লাভ করেছে। অতঃপর এই নদীর জলধারা একই জেলার এবং দাকোপ উপজেলার পানখালি ইউনিয়ন পর্যন্ত প্রবাহিত হয়ে কাজিবাছা নদীতে নিপতিত হয়েছে। নদীতে সারাবছর পানিপ্রবাহ থাকে এবং ছোটবড় নৌযান চলাচল করে। বর্ষাকালে নদীটিতে পানির প্রবাহ বৃদ্ধি পায় এবং সেসময় নদীর তীরবর্তী এলাকা বন্যার পানিতে প্লাবিত হয়। নদীটির উজানের তুলনায় ভাটির দিক অধিক প্রশস্ত। নদীটি জোয়ার ভাটার প্রভাবে প্রভাবিত।
সিকান্দার জুলফিকার

সিকান্দার জুলফিকার (; জন্মঃ ২৮ মার্চ ১৯৯৭) হলেন একজন ওলন্দায আন্তর্জাতিক ক্রিকেটার। জুলফিকার ডান-হাতি ব্যাটসম্যান এবং একজন ডান-হাতি মিডিয়াম ফাস্ট বোলার হিসেবে নেদারল্যান্ডস জাতীয় ক্রিকেট দলে প্রতিনিধিত্ব করে থাকেন। তিনি ২০১৬ সালের ৩ ফেব্রুয়ারিতে সংযুক্ত আরব আমিরাতের বিপক্ষে টোয়েন্টি২০ আন্তর্জাতিকে অভিষিক্ত হন।
২০১০ দক্ষিণ এশীয় গেমস

২০১০ দক্ষিণ এশীয় গেমস বা একাদশ দক্ষিণ এশীয় গেমস হল একটি বহু-ক্রীড়া প্রতিযোগিতা যা দক্ষিণ এশীয় গেমসের ১১তম আসর হিসাবে ২০১০ সালের ২৯ জানুয়ারি থেকে ৮ ফেব্রুয়ারি বাংলাদেশের রাজধানী ঢাকায় অনুষ্ঠিত হয়। এটি ছিল ঢাকায় অনুষ্ঠিত দক্ষিণ এশীয় গেমসের তৃতীয় আসর। ঢাকা একমাত্র শহর যেখানে পরপর তিনবার এ প্রতিযোগিতা অনুষ্ঠিত হয়।
১১তম দক্ষিণ এশীয় গেমসের ২৩ খেলা নিয়ে অনুষ্ঠিত হয়।
৮টি দেশ প্রতিযোগিতায় অংশগ্রহণ করে।
পিটার সিলার

পিটার মারিনাস সিলার (জন্ম: ২ জুলাই ১৯৮৭) স্খিডাম এলাকায় জন্মগ্রহণকারী নেদারল্যান্ডসের আন্তর্জাতিক ক্রিকেটার। তিনি নেদারল্যান্ডস জাতীয় দলের অন্যতম সদস্য। দলে তিনি মূলতঃ ডানহাতি ব্যাটসম্যান হিসেবে খেলে থাকেন। পাশাপাশি বামহাতে অর্থোডক্স বোলিংয়ে পারদর্শিতা দেখিয়েছেন পিটার সিলার। নেদারল্যান্ডসের পক্ষে অনূর্ধ্ব-১৫, ১৭ ও ১৯ পর্যায়ের ক্রিকেটে অংশ নেয়ার পর ৩ মে, ২০০৫ তারিখে সিএন্ডজি ট্রফি প্রতিযোগিতায় ওয়ারউইকশায়ারের বিপক্ষে তার অভিষেক ঘটে। ঐ বছরই তিনি আইসিসি ট্রফি প্রতিযোগিতায় অংশ নেন। ৬ জুলাই, ২০০৬ তারিখে শ্রীলঙ্কার বিপক্ষে একদিনের আন্তর্জাতিকে তার অভিষেক হয়। দুই বছর পর টুয়েন্টি২০ ক্রিকেটে অভিষেক ঘটান তিনি।
আয়ারল্যান্ডে অনুষ্ঠিত ২০০৮ সালের আইসিসি বিশ্ব টুয়েন্টি২০ বাছাইপর্ব প্রতিযোগিতায় কেনিয়ার বিপক্ষে সিলার-সহ মোট নয়জন খেলোয়াড়ের টুয়েন্টি২০ আন্তর্জাতিকে অভিষেক হয়। ঐ খেলায় সিলার ৫৯ রান দিয়ে ২ উইকেট দখল করেন। কিন্তু বৃষ্টির কারণে উভয় দলের মাঝে শিরোপা ভাগাভাগি করে দেয়া হয়। এরফলে ৬-দলের অংশগ্রহণে অনুষ্ঠিত ঐ প্রতিযোগিতার চারদলের একটি হিসেবে ডাচ দল ইংল্যান্ডে অনুষ্ঠিত ২০০৯ সালের আইসিসি বিশ্ব টুয়েন্টি২০ খেলায় অংশগ্রহণের সুযোগ পায়।
এপ্রিল, ২০০৯ সালে ক্রিকেট বিশ্বকাপের বাছাইপর্বে অন্যতম সফলতম দলের মর্যাদা লাভ করে ও বিশ্বকাপে খেলার সুযোগ পায় তার দল। প্রতিযোগিতায় তিনি পঞ্চাশের অধিক গড়ে রান দিয়ে আট খেলায় সাত উইকেট লাভ করেন। জুনে ইংল্যান্ডে অনুষ্ঠিত আইসিসি বিশ্ব টুয়েন্টি২০ প্রতিযোগিতায় দলের সদস্য মনোনীত হন তিনি। দলটি প্রথম রাউন্ডের বাঁধা অতিক্রমণ লাভে সক্ষমতা না দেখালেও প্রতিযোগিতার উদ্বোধনী খেলায় ইংল্যান্ডকে হারিয়ে চমক দেখায়। অধিনায়ক জারোয়েন স্মিতস মন্তব্য করেন যে, সন্দেহ নেই যে ডাচ ক্রিকেটের ইতিহাসে সর্বাপেক্ষা স্মরণীয় দিন। ঐ প্রতিযোগিতায় দুই খেলায় ৬৯ রান দিয়ে তিনি তিন উইকেট পান।
নাসির জং

মীর আহমেদ আলি খান সিদ্দিকি ছিলেন প্রথম আসাফ জাহর পুত্র। তিনি ১৭১২ সালের ২৬ ফেব্রুয়ারি জন্মগ্রহণ করেছেন। ১৭৪৮ সালে তিনি তার পিতার উত্তরসুরি হিসেবে হায়দ্রাবাদ রাজ্যের নিজাম হন। তিনি "হুমায়ুন জাহ, নিজামউদ্দৌলা, নওয়াব মীর আহমেদ আলি খান সিদ্দিকি বাহাদুর, নাসির জং, দক্ষিণাত্যের নওয়াব সুবাদার" উপাধি গ্রহণ করেছিলেন। তিনি নাসির জং বলে বেশি পরিচিত।
মুঘল সম্রাট মুহাম্মদ শাহ তাকে নাসির জং উপাধি দিয়েছিলেন। পরবর্তী মুঘল সম্রাট আহমেদ শাহ বাহাদুর তাকে দক্ষিণাত্যের সুবাদার হিসেবে নিয়োগ দেন এবং নাসিরউদ্দৌলা উপাধি দেন।
নাসির জং ১৭৪৮ সাল থেকে ১৭৫০ সাল পর্যন্ত হায়দ্রাবাদ রাজ্য শাসন করেছেন। পিতার মৃত্যুর পর তিনি ক্ষমতাপ্রাপ্ত হন।
নিজামের মৃত্যুর পর নাসির জং ও নিজামের দৌহিত্র মুজাফফর জঙের মধ্যে উত্তরাধিকার নিয়ে লড়াই শুরু হয়। এসময় চান্দা সাহিব বলে পরিচিত হুসাইন দোস্ত খান মুজাফফর জঙের সাথে মিত্রতা স্থাপন করেন এবং আর্কোটের নবাব আনোয়ারউদ্দিন মুহাম্মদ খানের বিরুদ্ধে ষড়যন্ত্র শুরু করেন। চান্দা সাহিব নিজে কর্ণাটকের নবাব হতে চাইছিলেন।
ইউরোপীয়রা এসময় দক্ষিণাত্য ও কর্ণাটকের বিষয়াদিতে সরাসরি জড়িয়ে পড়ে। এর ফলে ইউরোপে দুই পক্ষের মধ্যে শান্তি বজায় থাকলেও ব্রিটিশ ইস্ট ইন্ডিয়া কোম্পানি ও ফরাসি ইস্ট ইন্ডিয়া কোম্পানির মধ্যে দ্বিতীয় কর্ণাটক যুদ্ধ সংঘটিত হয়।
ফরাসিরা চান্দা সাহিব ও মুজাফফর জঙের পক্ষাবলম্বন করে। শীঘ্রই যুক্তরাজ্য হস্তক্ষেপ করে। ফরাসিদের প্রভাব খর্ব করার জন্য তারা নাসির জং এবং মৃত নবাব আনোয়ারউদ্দিন মুহাম্মদ খানের পুত্র মুহাম্মদ আলি খান ওয়ালাজাহকে সমর্থন দেয়। নবাব আনোয়ারউদ্দিন ১৭৪৯ সালে আম্বুরের যুদ্ধে নিহত হয়েছিলেন।
প্রাথমিকভাবে ফরাসিরা সফল হয়। তারা তাদের প্রতিপক্ষদের পরাজিত ও হত্যা করে নিজ সমর্থকদের ক্ষমতায় বসতে সহায়তা করে। ১৭৫০ সালের ১৬ ডিসেম্বর তাদের প্রতিপক্ষ নাসির জং কাডাপার নবাব হিম্মত খানের হাতে নিহত হন। তাকে খুলাদাবাদে সাইয়িদ বুরহানউদ্দিনের মাজারে দাফন করা হয়। এরপর মুজাফফর জং হায়দ্রাবাদের নিজাম হন।
পরবর্তীতে ১৭৫১ সালে ইংরেজরা রবার্ট ক্লাইভের নেতৃত্বে আর্কো‌ট দখল করে। ১৭৫৪-৫৫ সালে স্বাক্ষরিত পন্ডিচেরির চুক্তির মাধ্যমে যুদ্ধ সমাপ্ত হয়। মুহাম্মদ আলি খান ওয়ালাজাহ কর্ণাটকের নবাব হিসেবে স্বীকৃতি পান। ফরাসি অধিনায়ক জোসেফ ফ্রাঙ্কোস ডুপ্লেইক্সকে ফ্রান্স ফিরে যেতে বলা হয়। ফরাসি ইস্ট ইন্ডিয়া কোম্পানির পরিচালকরা ডুপ্লেইক্সের রাজনৈতিক উচ্চাকাঙ্ক্ষা নিয়ে অসন্তুষ্ট ছিলেন। এ কারণে তাদের আর্থিক ক্ষয়ক্ষতি হয়েছিল। ১৭৫৪ সালে গোডেহু তার স্থলাভিষিক্ত হন।
সমন্বিত বালাই দমন ব্যবস্থা

আইপিএম বা সমন্বিত বালাই ব্যবস্থাপনা বলতে পরিবেশকে দুষণমুক্ত রেখে প্রয়োজনে এক বা একাধিক ব্যবস্থা গ্রহণের মাধ্যমে ফসলের ক্ষতিকারক পোকা ও রোগ বালাইকে অর্থনৈতিক ক্ষতি সীমার নিচে রাখাকে বুঝায়, যাতে করে পরিবেশ দূষিত না হয়। উপকারী পোকামাকড় সংরক্ষণ, বালাই সহনশীল জাত ও আধুনিক চাষাবাদ পদ্ধতি ব্যবহার এবং সর্বশেষ ব্যবস্থা হিসেবে বালাই নাশকের সময়োচিত ও যুক্তি সঙ্গত ব্যবহারকে নিশ্চিত করে।
আইপিএম এর পাঁচটি উপাদান।
ক্ষতিকারক পোকামাকড় ও রোগের আক্রমণ অনেকাংশে রোধ করতে পারে। যেমন-
সুস্থ বীজ, সঠিক দূরত্বে রোপন, সবল চারা, সুষম সার, আগাছা মুক্ত জমি, সঠিক পানি ব্যবস্থাপনা, সারিতে রোপণ ও আধুনিক চাষাবাদ পদ্ধতি গ্রহণে অধিক ফলন পাওয়া যায়।
প্রথম ৪টি উপাদানের সাহায্যে ও যদি ক্ষতিকারক পোকা- মাকড় ও রোগের আক্রমণ দমিয়ে রাখা সম্ভব না হয়, কেবল তখনই সর অর্থনৈতিক দ্বারপ্রান্তে (ইটিএল) পৌঁছে গেলে তখনই বালাইনাশক সঠিকভাবে ব্যবহার করা দরকার।
মুবাহ

'মুবাহ' (আরবী: مباح) একটি ইসলামি আরবি শব্দ, যার মাধ্যমে এমন সকল কাজকে বোঝানো হয় যেগুলো সম্পর্কে ইসলামে আদেশ বা নিষেধ কোনটাই করা হয়নি এবং যে সকল বিষয়ে ধর্ম নিরপেক্ষ অবস্থান নিয়েছে। ইসলামি আইনশাস্ত্র অনুসারে কোন কিছু বৈধ(আহকাম) হিসেবে গণ্য হবার জন্য এটি একটি মাপকাঠি।
এই শব্দটি প্রায়ই হালালের সমর্থক শব্দ হিসেবে ব্যবহৃত হয়। যদিও কিছু ওলামাবৃন্দ (ইসলামি আলেম) শব্দ দুটির মধ্যে পার্থক্য নিরূপণ করেন। "মুজাম আল মুস্তালাহাত" এর মতে, "হালাল শব্দটি সে সকল বিষয়ের ক্ষেত্রে ব্যবহৃত হবে যেসব কর্মকাণ্ডের বিরুদ্ধে সুস্পষ্ট কোন নিষেধাজ্ঞা নেই, অপরদিকে মুবাহ এর ক্ষেত্রে নিজস্ব পছন্দের সুযোগ দেয়া হয়েছে।"
অ্যাডাম জাম্পা

অ্যাডাম জাম্পা (জন্ম: ৩১ মার্চ, ১৯৯২) নিউ সাউথ ওয়েলসের শেলহার্বার এলাকায় জন্মগ্রহণকারী অস্ট্রেলিয়ার বিশিষ্ট আন্তর্জাতিক ক্রিকেটার। অস্ট্রেলিয়া ক্রিকেটর দলের অন্যতম সদস্য তিনি। দলে তিনি মূলতঃ লেগ স্পিন বোলিং করে থাকেন। পাশাপাশি ডানহাতে ব্যাট করেন। ঘরোয়া ক্রিকেটে দক্ষিণ অস্ট্রেলিয়া, মেলবোর্ন স্টার্স ও রাইজিং পুনে সুপারজায়েন্টস দলের প্রতিনিধিত্ব করছেন। ২০১২-১৩ মৌসুমে প্রথম-শ্রেণীর ক্রিকেটে নিউ সাউথ ওয়েলসের সদস্যরূপে শেফিল্ড শিল্ডে কুইন্সল্যান্ডের বিপক্ষে অভিষেক ঘটে তার।
৬ ফেব্রুয়ারি, ২০১৬ তারিখে চ্যাপেল-হেডলি ট্রফি সিরিজের দ্বিতীয় খেলায় নিউজিল্যান্ডের বিপক্ষে তার একদিনের আন্তর্জাতিকে অভিষেক ঘটে। ২০১৬ সালের আইসিসি বিশ্ব টুয়েন্টি২০ প্রতিযোগিতায় অংশগ্রহণের লক্ষ্যে ক্রিকেট অস্ট্রেলিয়া কর্তৃপক্ষ ৯ ফেব্রুয়ারি, ২০১৬ তারিখে অস্ট্রেলিয়া দলের সদস্যদের তালিকা প্রকাশ করে। স্টিভ স্মিথের নেতৃত্বাধীন দলে তিনিও অন্যতম সদস্য মনোনীত হন।
২০১৮-১৯ অস্ট্রেলিয়া ক্রিকেট দলের ভারত সফর এ দিল্লি একদিবসীয়তে তিনি ৩টি উইকেট নেন । তার একটি উইকেট রোহিত শর্মা-র। ম্যাচটি ছিল সিরিজ নির্ণায়ক। সিরিজে অস্ট্রেলিয়ার তৃতীয় জয়টি আসে এই ম্যাচে। গোটা সিরিজ অস্ট্রেলিয়া জেতে ৩-২ ব্যাবধানে। তিনি ২০২১ খ্রিষ্টাব্দে বাংলাদেশের বিরুদ্ধে অস্ট্রেলিয়ায় টি২০ খেলায় ম‍্যান অব দ‍্যা ম‍্যাচ নির্বাচিত হন।